作者:王績
標題:晚年敘志示翟處士
內容:弱齡慕奇調，無事不兼修。望氣登重閣，占星上小樓。明經思待詔，學劍覓封侯。棄繻頻北上，懷刺幾西遊。中年逢喪亂，非複昔追求。失路青門隱，藏名白社遊。風雲私所愛，屠博暗為儔。解紛曾霸越，釋難頗存周。晚歲聊長想，生涯太若浮。歸來南畝上，更坐北溪頭。古岸多磐石，春泉足細流。東隅誠已謝，西景懼難收。無謂退耕近，伏念已經秋。庚桑逢處跪，陶潛見人羞。三晨寧舉火，五月鎮披裘。自有居常樂，誰知身世憂。